钦定古今图书集成/方舆汇编/职方典/第1185卷 > 《过孔子问津处》前人
## 钦定古今图书集成/方舆汇编/职方典/第1185卷 > 《过孔子问津处》前人

驱车循四履，晴峦来远曙。一水不容刀，征人戒勿遽。
褰裳往从之，下流苦沮洳。试扣此何为，云是问津处。
在昔凤戢羽，深心向谁语。屏营岐路侧，所遇溺与沮。
避世不避人，相对一何倨。千载凭遗迹，山川应何据。
我来出其傍，兹行岂游豫。六翮阻高飞，九折空叱驭。
虽驰云外想，已作粘泥絮。仰止步荒祠，低回不能去。